Vlastní eseročku Báječná firma, ktorá skončila v roku 2018 v strate presahujúcej 11-tisíc eur a na sociálnom poistení dlhuje 326,49. Prevádzkuje weby, kde sa striedajú šarlatánske správy o zdraví, škandalózne či senzáciechtivé správičky a stranícka propaganda ĽSNS. Tvrdí, že s obsahom nemá nič spoločné.

Rád sa fotí v luxusnom Audi, vozí na formule, pije značkové koňaky a na vianočný stromček si navešal päťstoeurové bankovky. Pochádza z Dolných Vesteníc pri Bánovciach nad Bebravou a už roky spravuje sieť webov so zdravotníckymi dezinformáciami. Marek Polacký.

Jeho najnovším projektom je portál slovenskespravy.sk, ktorý sa prezentuje ako štandardný spravodajský web. V skutočnosti na ňom nájdete bulvárne pikantérie, doplnené o články prevzaté z webu magazin1.sk z dielne známeho kotlebovca Mária Vidáka.

Vidákova stránka pritom patrí podľa monitoringu antisystému na Slovensku z jesene minulého roka medzi najtoxickejšie na slovenskom internete. Rozširuje tradičnú propagandu extrémistov: tvrdú formu nacionalizmu, v ktorej štát stojí nad právami občanov a ľudskými právami všeobecne, pestrý výber dezinformácií a tradičné útoky na kritické hlasy - médiá a predstaviteľov občianskej spoločnosti.

Iluzórna anonymita

Polackého portál slovenskespravy.sk prebral od Vidáka napríklad dezinformáciu o údajne podplatených protestujúcich Rómoch na mítingu ĽSNS v Košiciach. Inkriminovaný článok pritom vychádza z nepodložených domnienok.

Odhliadnuc od gramatických chýb, Vidák neuvádza ani zdroj závažných obvinení. „Podľa účastníkov v Košiciach a niektorých zdrojov vyplýva, že Rómski protestanti mali byť odmenení za to, aby držali transparenty proti ĽSNS. Mali dostať po 15€. Údajne však boli oklamaní a nedostali ani tieto peniaze.“

Absencia zdrojov platí pre celý Vidákov web. Základné pravidlo každej stredoškolskej príručky mediálnej gramotnosti pritom hovorí o hodnovernosti zdroja. Kľúčové je, či má článok autora a či má portál redakciu.

Hoci magazin1.sk, podobne ako iné dezinformačné weby, navonok neuvádza informácie o tom, kto stojí v jeho pozadí, pri pohľade zvnútra sa dá zistiť, že portál spravuje užívateľ mariovidaknew. Mário Vidák uvádza na svojej oficiálnej facebookovej stránke kontaktnú adresu mariovidaknew@gmail.com.

Báječný lekár

Polacký prevádzkuje weby bajecnylekar.sk, bajecnezeny.sk, bajecnezdravie.sk či bajecnenapady.sk. Dohromady je ich aspoň dvanásť. Na väčšine stránok dostávajú priestor potenciálne nebezpečné dezinformácie.

Návštevník sa tu napríklad dočíta, ako sa môžeme myšlienkami a emóciami zbaviť za tri minúty rakoviny. Nájde tu tiež články podkopávajúce vieru v tradičnú medicínu, napríklad o tom, ako robí rádioterapia rakovinu tridsaťkrát zhubnejšou. V pseudo-medicínskom trojlístku nechýba ani strašenie pred očkovaním. Na webe tak nechýbajú „exkluzívne“ informácie, že „všetci lekári, ktorí vo vakcínach objavili rakovinové enzýmy, boli zavraždení!!!“.

Zástupca primára na Fakultnej nemocnici s poliklinikou J. A. Reimana v Prešove Viktor Rosenberg v súvislosti s dezinformáciami potvrdzuje, že každý onkológ má zbierku prípadov mladých pacientov, ktorí odkladajú konvenčnú liečbu a nechávajú sa liečiť „alternatívnymi“ liečiteľmi alebo svojpomocne receptami z internetu. „Bez účinnej liečby sa však choroba často dostane do štádia, ktoré je neliečiteľné,“ upozorňuje.

S následkami odmietania očkovania má zas skúsenosť Zuzana Krištúfková, vedúca Katedry epidemiológie na Fakulte verejného zdravotníctva Slovenskej zdravotníckej univerzity. Spomína prípad nezaočkovaného dieťaťa, so zápalom mozgových blán. „Po ročnej hospitalizácii a siedmich operáciách skončilo s ťažkým postihnutím a po prepustení bolo matke dané takpovediac na dožitie."

Filip Struhárik z Denníka N na Facebooku upozornil, že už aj weby bajecnylekar.sk a bajecnezeny.sk zdieľajú obsah z webu slovenskespravy.sk, čo zahŕňa aj propagandu ĽSNS. Výsledkom je, že nešíria „len zdraviu nebezpečné lži o očkovaní a o tom, že liečba rakoviny zabíja, ale aj informácie od kotlebovcov“.

Digitálna stopa

Doména bajecnylekar.sk je registrovaná na Mareka Polackého (FB, Instagram). Registračné údaje o doméne obsahujú jeho osobný email polacky.m@gmail.com, ktorý uvádza na stránkach svojej firmy a ktorým zároveň spravuje viaceré weby.

Na svojom Facebooku má Polacký fotografiu, ktorá ho zachytáva, ako upravuje článok na webe bajecnylekar.sk.v administrátorskom prostredí redakčného systému WordPress.

Báječný lekár je však iba špičkou ľadovca. Z analýzy webstránky vyplýva, že obsahuje jedinečný kód CA-PUB-9657897336906985, ktorý využíva na zobrazovanie reklamy. Ten je viazaný k jednému konkrétnemu užívateľovi. Rovnaký kód obsahuje aj ďalších šesť webstránok. Dá sa teda s istotou povedať, že ich vytvoril jeden človek.

A nie iba vytvoril. Všetky weby spravuje človek registrovaný Polackého osobným emailom.

Stránky napojené na Mareka Polackého zdieľajú recepty na zákusky, články o chudnutí či rôzne bulvárne správy. Na Facebooku majú dohromady viac ako 600-tisíc fanúšikov.

Stránky som spravil, obsah nepridávam

Polacký v telefonickom rozhovore priznal, že za sieťou webov stojí on. „Stránky som spravil, ale obsah nepridávam. To sú už ďalší ľudia, čo to robia. Ja obsah nekontrolujem. Možno aj to je zlé, lebo vôbec neviem, čo sa tam dáva.“

Zároveň poprel, že má vedomosť o tom, že weby, existujúce niekoľko rokov, šíria medicínske dezinformácie. Ako dôvod ich prevádzky uvádza príjmy z reklamy.

„Nevedel som, že je to taký veľký problém" odpovedal Polacký na otázku, či si je vedomý, že jeho stránky šíria potenciálne zdraviu škodlivé hoaxy.

Ako a či príjmy z reklamy svojich webov priznáva, odmietol povedať.

Hrozba pre každého

Odborníci upozorňujú, že katalyzátorom celosvetovej politickej nestability sa stávajú práve online dezinformačné kampane. Hoci samotné techniky propagandy sa za posledných sto rokov nezmenili, rozdiel je v distribučných kanáloch.

Sociálne siete, kde sa šíri propaganda 21. storočia, nastavujú pravidlá mimoriadne netransparentne, hrubo tým krivia realitu a nakláňajú ju v prospech vagabundov. A to sme podľa znalcov ešte nič nevideli. Súkolie kyber-propagandy sa totiž začína iba roztáčať.

Faktom je, že kyberpriestor zabezpečuje vysoký stupeň anonymity. V anonymnom prostredí môžete čokoľvek, keďže spoločenská zodpovednosť ani obavy o reputáciu sa vás netýkajú. Platí to však iba v prípade, keď viete, čo robíte. Online anonymita je možná len do určitej miery, no nikdy zaručená, nikdy úplná. Najmä, ak ste amatér.

Článok je výsledkom spolupráce Infosecurity.sk a Blbec.online. Detaily a postupy digitálneho vyšetrovania si môžete prečítať na Infosecurity.sk.